CPALL ถูกดาวน์เกรด
ราคาหุ้น ซีพีออลล์ (CPALL) แม้วานนี้ปิดตลาดบวก 0.75 บาทมาที่ 75.75 บาท
1 ส.ค. 2561

ลูบคมตลาดทุน : ธนะชัย ณ นคร
ราคาหุ้น ซีพีออลล์ (CPALL) แม้วานนี้ปิดตลาดบวก 0.75 บาทมาที่ 75.75 บาท
แต่สัญญาณทางเทคนิคถูกมองว่าอยู่ในช่วง sideway down
การปรับลงของราคาหุ้นก่อนหน้านี้ มีการให้เหตุผลแบบตื้น ๆ ไว้ก่อนว่า หลัก ๆ “ร่วงตามภาวะตลาด”
หรือปรับลงจากเกือบ 90 บาท ในเดือน พ.ค. 61 มาเหลือ 70-75 บาท ในขณะนี้
ทว่า หลังจากตลาดหลักทรัพย์ฯ กลับมาฟื้นตัว แต่ราคาหุ้นซีพีออลล์กลับยังไม่ดีดขึ้นตาม และยังแกว่งอยู่ในกรอบแคบ แนวโน้มเป็นขาลง โดยราคาวิ่งเฉลี่ย 73–75 บาท
นั่นแสดงว่าราคาไม่ได้ปรับลงตามภาวะตลาดเพียงนั้นแน่นอน
ถามว่าทำไมถึงเป็นเช่นนั้น
คำตอบคือ นอกจากความกังวลเกี่ยวกับแรงกดดันต่อราคาหุ้นซีพีออลล์จากการขายหุ้นของผู้ถือหุ้นกู้อนุพันธ์ของ CPF ก็ยังกังวลต่อค่าใช้จ่ายเพิ่มขึ้นจากการขยายสาขาของ MAKRO ในต่างประเทศ
และจากการยกเลิกค่าธรรมเนียมโอนเงินออนไลน์ของธนาคาร
ว่ากันว่านักวิเคราะห์จากหลายโบรกฯ ได้คาดการณ์การเติบโตด้านรายได้ของ CPALL ที่สูงเกินไปในปี 2561 โดยเฉพาะรายได้จากการขายในช่วงครึ่งปีหลัง
อย่าลืมว่าซีพีออลล์ รายได้เติบโตขึ้นทุกปี
และทำให้ฐานรายได้เติบใหญ่ขึ้น
นั่นจึงไม่ใช่เรื่องง่ายที่ยอดขายของซีพีออลล์ จะยังคงรักษาฐานการเติบโตไว้ได้ในระดับสูงได้ในทุก ๆ ปี
ประเด็นนี้นักวิเคราะห์บางคนก็ยอมรับว่า มีแนวโน้มสูงมากที่ผลประกอบการของซีพีออลล์อาจจะออกมาจะต่ำกว่าคาดการณ์ของตลาด (จาดคาดการณ์ที่สูงเกิน)
ในไตรมาส 2/61 กำไรสุทธิเท่าที่ถูกประเมินออกมา มีค่าเฉลี่ยอยู่ระหว่าง 5.0-5.4 พันล้านบาท
หรือเติบโตจากไตรมาส 2/60 ระหว่าง 10-15%
และหากเทียบกับไตรมาส 1/61 แล้ว กำไรจะอ่อนตัวลง
นักวิเคราะห์ที่มองหุ้นซีพีออลล์ในเชิงบวกจะให้เหตุผลว่า ดัชนีความเชื่อมั่นผู้บริโภคเดือน มิ.ย.เริ่มฟื้นขึ้นสู่ระดับสูงสุดในรอบ 5 ปีที่ 81.3 จาก 80.1 เดือน พ.ค.ที่ผ่านมา
ราคาพืชผลเกษตรปรับตัวดีขึ้น
รวมถึงผลดีจากฟุตบอลโลกซึ่งกระตุ้นการบริโภคสินค้าพวกอาหาร ขนมขบเคี้ยวและเครื่องดื่ม
“ตัวเลขรายได้และกำไรที่ถูกคาดออกมาของซีพีออลล์ น่าจะดูโอเวอร์ไปนะ” นักวิเคราะห์คนหนึ่งแสดงความเห็นไว้
ขณะเดียวกัน หุ้นซีพีออลล์ยังถูกมองด้วยว่า ผลกำไรในครึ่งปีหลังมีโอกาสถูกปรับประมาณการลดลง โดยเฉพาะหลังจากการแจ้งงบไตรมาส 2 ออกมา
นักวิเคราะห์ 2-3 คน มองตรงกันว่า มีโอกาสสูงมาก ที่โบรกฯ ต่าง ๆ อาจจะปรับราคาเป้าหมาย หรือดาวน์เกรด (Downgrade) หุ้นซีพีออลล์ลงมา
ส่วนราคาเป้าหมายใหม่ที่แน่ชัดนั้น คาดว่าจะเริ่มแจ้งได้หลังมีการดีดลูกคิดคาดการณ์งบของบริษัทกันใหม่
มีประเด็นที่น่าสนใจเพิ่มเติมเกี่ยวกับหุ้นซีพีออลล์
ประเด็นคือ นักลงทุนต่างชาติขายสุทธิออกมาต่อเนื่องก่อนหน้านี้
และในช่วง 5-6 วันทำการที่ผ่านมาและต่างชาติซื้อสุทธินั้น
ก็ยังไม่ได้เข้ามาซื้อหุ้นซีพีออลล์กลับเข้าพอร์ตกันมากนัก
และมีความเป็นไปได้ว่า น่าจะรอราคาเป้าหมายใหม่หลังถูกดาวน์เกรด
สัญญาณทางเทคนิคปัจจุบัน บล.ซีจีเอส-ซีไอเอ็มบี ยังมองเห็นว่า เป็นสัญญาณขาย และมีโอกาสลงไปทดสอบ 70.00 บาท
สรุปภาพรวมหุ้นซีพีออลล์ ในระยะสั้นยังผันผวน
ราคาหุ้นแกว่งตัวที่เป็นขาลง
ส่วนในระยะยาว ให้รอดูการปรับราคาพื้นฐานใหม่อีกครั้ง